P6_TA(2004)0016

Vojvodina: forfølgelse af mindretal

Europa-Parlamentets beslutning om chikane mod mindretal i Vojvodina

Europa-Parlamentet,

- der henviser til sine tidligere beslutninger om Serbien og Montenegro og om Jugoslavien,

- der henviser til sine beslutninger om Kommissionens årsrapporter om stabiliserings- og associeringsprocessen i Sydøsteuropa af 7. november 2002 [1] og 20. november 2003 [2],

- der henviser til forretningsordenens artikel 115, stk. 5,

A. der henviser til EU's indsats for at fremme demokrati og respekt for menneskerettighederne og mindretalsrettighederne i Republikken Serbien og Statsforbundet Serbien og Montenegro,

B. der henviser til de seneste måneders vedvarende chikane mod mindretal i Vojvodina, især det ungarske mindretal,

C. der henviser til, at der er aktuelle vidnesbyrd om konstante voldelige overgreb mod borgere af ungarsk etnisk oprindelse i flere byer i Vojvodina-provinsen, som f.eks. skænding af gravsten i mange byer, et stigende antal anti-ungarske graffiti, afbrænding af Republikken Ungarns flag og anvendelse af vold fra politiets side mod en borgmester, som repræsenterer det ungarske mindretal,

D. der henviser til, at der, selv om disse episoder kan opfattes som lokale eller isolerede, er fare for, at de kan eskalere på forskellig vis,

E. der henviser til, at de centrale og lokale myndigheder i Serbien i det seneste halvandet år har undladt at sikre respekten for de grundlæggende menneskerettigheder, herunder de etniske og nationale mindretals rettigheder, og at retsforfølge de skyldige,

F. der er stærkt foruroliget over, at de serbiske myndigheder i de fleste tilfælde lukker øjnene for volden, som de ofte betragter som hærværk, eller at de nægter at erkende, at der er tale om nationalistiske eller sekteriske motiver,

G. der henviser til, at EU og dets medlemsstater konsekvent har opfordret til respekt for de grundlæggende værdier og menneskerettighederne i hele området,

H. der henviser til, at myndighederne i Beograd på det seneste har taget skridt til at gribe ind over for denne alvorlige situation og forventer, at de vil gøre en mere konkret indsats,

1. udtrykker dyb bekymring over de gentagne overtrædelser af menneskerettighederne i Vojvodina-provinsen;

2. opfordrer myndighederne i Republikken Serbien og Statsforbundet Serbien og Montenegro til at betragte disse voldelige handlinger som værende ulovlige i henhold til gældende lovgivning og understreger betydningen af en omgående og effektiv indsats for at hindre, at tilsvarende begivenheder får lov at gå upåtalt hen, og sikre, at de forebygges i fremtiden;

3. minder regeringerne i Republikken Serbien og Statsforbundet Serbien og Montenegro om, at overholdelse af principperne om frihed, demokrati, respekt for menneskerettighederne, mindretallenes rettigheder og de grundlæggende frihedsrettigheder og retsstatsprincipperne er et af de grundlæggende elementer i stabiliserings- og associeringsprocessen og en forudsætning for deres fremtidige korrekte forbindelser med alle deres nabolande;

4. opfordrer Vojvodinas regionalforsamling til omgående at tage disse spørgsmål op og at tilvejebringe et politisk klima, som kan bidrage til, at der tages hensyn til alle borgeres bekymringer og forhåbninger og sikre tryghed og retssikkerhed i området;

5. opfordrer sin Delegation for Forbindelserne med Albanien, Bosnien-Hercegovina og Serbien og Montenegro (herunder Kosovo) til at aflægge et undersøgelsesbesøg i provinsen og at rapportere til Udenrigsudvalget og Underudvalget om Menneskerettigheder om, hvilke yderligere foranstaltninger der bør træffes;

6. opfordrer Rådet og Kommissionen til i højere grad at følge udviklingen i Vojvodina og at gøre brug af de midler, som EU råder over, til at rejse spørgsmålet over for Serbien og Statsforbundet Serbien og Montenegro;

7. pålægger sin formand at sende denne beslutning til regeringerne og parlamenterne i Republikken Serbien og Statsforbundet Serbien og Montenegro, myndighederne i Vojvodina-provinsen, den særlige koordinator for stabilitetspagten for Sydøsteuropa og OSCE.

[1] EUT C 16 E af 22.1.2004, s. 98.

[2] EUT C 87 E af 7.4.2004, s. 521.

--------------------------------------------------